अब भी मुंबई तट पर फंसा हुआ है 'विजडम' जहाज  
विजडम को बचाने का प्रयास दूसरे दिन भी रंग नहीं लाया क्योंकि खींचने के लिए इस्तेमाल की जा रही नौकाएं उसे समुद्र में वापस खींचने में विफल रहीं।
मालवाहक जहाज एमवी विजडम को बचाने का प्रयास दूसरे दिन भी रंग नहीं लाया क्योंकि खींचने के लिए इस्तेमाल की जा रही नौकाएं उसे समुद्र में वापस खींचने में विफल रहीं।  गौरतलब है कि मालवाहक जहाज एमवी विजडम विगत एक हफ्ते से जुहू तट पर फंसा है।  अधिकारियों ने कहा कि इसे समुद्र में खींचने का आखिरी प्रयास फिर किया जाएगा। अगर प्रयास विफल रहते हैं तो अभियान को एक पखवाड़े के लिए रोक दिया जाएगा।  सूत्रों ने बताया कि अभियान अपराह्न दो बजे के बाद बहाल किया जाएगा जब उच्च ज्वार की उम्मीद है।  पिछले शनिवार को फंस गए इस जहाज को अपनी मौजूदा स्थिति से 40 डिग्री से अधिक घुमाना होगा ताकि खींचने वाली नौकाएं समुद्र में इसे खींचना शुरू कर सकें।  जहाजरानी महानिदेशक एसबी अग्निहोत्री ने कहा, इसे उच्च ज्वार के दौरान सिर्फ 4-5 डिग्री खिसकाया जा सका है। उच्च ज्वार एकमात्र ऐसा समय है जब अभियान चलाया जा सकता है। हमारे पास एक और मौका है और हम जहाज को बचाने का आ़खिरी प्रयास करेंगे। उन्होंने कहा कि अगर रविवार को भी प्रयास सफल नहीं रहते हैं तो जहाज कम से कम 15 दिन के लिए और तट पर फंसा रहेगा क्योंकि उस दौरान अभियान को चलाने के लिए ज्वार का स्तर पर्याप्त नहीं होगा।